PMIndiaData/PMIndiaSum huggingface dataset:
17-வது வெளிநாடுவாழ்  இந்தியர்தின மாநாடு 2023

வெளிநாடுவாழ் இந்தியர்தின மாநாடு என்பது இந்திய அரசின் முக்கியமான நிகழ்வாகும். வெளிநாடுவாழ் இந்தியர்களுடன் தொடர்பை ஏற்படுத்திக் கொள்வதற்கான முக்கிய தளத்தை இது வழங்குகிறது. இந்திய வம்சாவழியினர் ஒருவரோடு ஒருவர் கலந்துரையாடவும் இது வகைசெய்கிறது. மத்தியப்பிரதேச அரசின் பங்களிப்புடன் 17-வது வெளிநாடுவாழ் இந்தியர்தின மாநாடு 2023 ஜனவரி 8 முதல் 10 வரை இந்தூரில் நடைபெற உள்ளது. “இந்திய வம்சாவழியினர்: அமிர்த காலத்தில் இந்தியாவின் வளர்ச்சிக்கு நம்பகமான கூட்டாளிகள்” என்பது இந்த மாநாட்டின் மையப்பொருளாகும். இந்த மாநாட்டிற்காக சுமார் 70 நாடுகளைச் சேர்ந்த 3,500-க்கும் அதிகமான இந்திய வம்சாவழியினர் பதிவு செய்துள்ளனர். இந்த மாநாடு 3 பிரிவுகளைக் கொண்டிருக்கும். 2023 ஜனவரி 8 அன்று தொடக்க நிகழ்வு வெளிநாடுவாழ் இந்திய இளைஞர்கள் தினமாக நடைபெறும். இதற்கு இளைஞர் நலன் மற்றும் விளையாட்டுக்கள் அமைச்சகம் பங்குதாரராக செயல்படும். ஆஸ்திரேலிய நாடாளுமன்ற உறுப்பினர் திருமதி ஜனிதா மாஸ்கரன்ஹாஸ் இந்த நிகழ்வில் கவுரவ விருந்தினராக பங்கேற்பார். 2023, ஜனவரி 9 அன்று 2-ம்நாள் நிகழ்வை பிரதமர் திரு நரேந்திர மோடி தொடங்கிவைப்பார். கயானா கூட்டமைப்பு குடியரசின் அதிபர் டாக்டர் முகமது இர்ஃபான் அலி, இந்த நிகழ்வில் தலைமை விருந்தினராக பங்கேற்று உரையாற்றுவார். சுரிநாம் குடியரசின் அதிபர் திரு சந்திரிகாபெர்சாத் சாந்தோகி, சிறப்பு கவுரவ விருந்தினராக பங்கேற்பார். பாதுகாப்பான, சட்டப்படியான, முறைப்படியான குடிபெயர்வு என்பதன் முக்கியத்துவத்தை கோடிட்டுக் காட்டும் வகையில், நினைவு அஞ்சல்தலை ஒன்றும் வெளியிடப்படும். “சுதந்திரத்தின் அமிர்தப் பெருவிழா – இந்திய விடுதலைப் போராட்டத்தில் இந்திய வம்சாவழியினரின் பங்களிப்பு” என்ற மையப் பொருளில் முதல் முறையாக டிஜிட்டல் கண்காட்சியை பிரதமர் தொடங்கிவைப்பார். ஜி-20-ன் இந்திய தலைமைத்துவத்தைக் கருத்தில் கொண்டு ஜனவரி 9 அன்று சிறப்பு கலந்துரையாடல் நிகழ்வுக்கும் ஏற்பாடு செய்யப்பட்டுள்ளது. 2023, ஜனவரி 10 அன்று வெளிநாடுவாழ் இந்தியர் கவுரவிப்பு விருதுகள் 2023-ஐ குடியரசுத்தலைவர் திருமதி திரௌபதி முர்மு வழங்கி நிறைவு அமர்வுக்கு தலைமை தாங்குவார். இந்தியாவிலும் வெளிநாடுகளிலும் பல்வேறு துறைகளில் பங்களிப்பு செய்தவர்கள் மற்றும் சாதனையாளர்களை அங்கீகரிக்கும் வகையில், தெரிவு செய்யப்பட்ட இந்திய வம்சாவழியினருக்கு இந்த விருதுகள் வழங்கப்படுகின்றன.
வாரணாசியில் பிரதமர்: பல்வகை முனையத்தை  நாட்டுக்கு அர்ப்பணித்தார்; முக்கியமான சாலைத் திட்டங்களைத் தொடங்கி வைத்தார்

பிரதமர் திரு. நரேந்திர மோடி இன்று (12.11.2018) வாரணாசியில் பயணம் மேற்கொண்டார். ரூ.2,400 கோடிக்கும் அதிகம் மதிப்புள்ள திட்டங்களை அவர் அர்ப்பணித்தார், தொடங்கி வைத்தார் அல்லது அடிக்கல் நாட்டினார். கங்கை நதியின் மீது பல்வகை முனையத்தை நாட்டுக்கு அர்ப்பணித்த அவர் முதலாவது சரக்குப் பெட்டகத்தையும் வரவேற்றார். வாரணாசி வட்டச்சாலை பகுதி -1, மற்றும் தேசிய நெடுஞ்சாலை 56-ல் உள்ள பபட்பூர் – வாரணாசிப் பிரிவில் நான்கு வழிச் சாலை கட்டுமானம் மற்றும் மேம்பாட்டை அவர் தொடங்கி வைத்தார். வாரணாசியில், மேலும் பல்வேறு வளர்ச்சித் திட்டங்களை அவர் தொடங்கி வைத்தார், அடிக்கல்லும் நாட்டினார். இந்த நிகழ்ச்சியின்போது ஆர்வத்துடன் ஏராளமாகத் திரண்டிருந்த மக்களிடையே உரையாற்றிய பிரதமர், இந்த நாள் காசிக்கு, பூர்வாஞ்சலுக்கு, கிழக்கு இந்தியாவுக்கு, ஒட்டுமொத்த இந்தியாவுக்கு வரலாற்றுச் சிறப்புமிக்க நாள் என்றார். இன்று செயல்படுத்தப்படும் வளர்ச்சிப்பணி பத்தாண்டுகளுக்கு முன்பே பூர்த்தியாகியிருக்க வேண்டும் என்றும் அவர் கூறினார். போக்குவரத்து வசதிக்கு அடுத்தத் தலைமுறையின் கட்டமைப்புக்கான தொலைநோக்குப் பார்வையுடன் வாரணாசியுடன் ஒட்டுமொத்த தேசமும், எப்படி மாறி வருகிறது என்பது இப்போது கண்முன் தெரிகிறது என்றும் அவர் குறிப்பிட்டார். உள்நாட்டு நீர்வழியில் முதலாவது சரக்குப் பெட்டகம் வாரணாசிக்கு வந்திருப்பதை சுட்டிக்காட்டிய பிரதமர், நீர்வழிப்பாதையின் மூலம் கிழக்கு உத்தரப்பிரதேசம் தற்போது வங்காள விரிகுடாவுடன் இணைக்கப்பட்டுள்ளது என்றார். கங்கைப் பாதுகாப்பு திட்டங்கள், மற்றும் சாலைகள், உட்பட பல்வேறு திட்டங்கள் இன்று தொடங்கி வைக்கப்பட்டுள்ளன அல்லது திட்டங்களுக்கு அடிக்கல் நாட்டப்பட்டுள்ளன என்றும் அவர் குறிப்பிட்டார். உள்நாட்டு நீர்வழிப்பாதை நேரத்தையும் பணத்தையும் மிச்சப்படுத்தும், சாலைகளில் போக்குவரத்து நெரிசலைக் குறைக்கும், எரிபொருள் செலவைக் குறைக்கும், வாகனப் போக்குவரத்தால் ஏற்படும் மாசினையும் குறைக்கும் என்று பிரதமர் தெரிவித்தார். பபட்பூர் விமான நிலையத்தின் சாலை வாரணாசியுடன் இணைக்கப்படுவது போக்குவரத்து வசதியைத் தவிர சுற்றுலாப் பயணிகளையும் ஈர்க்கும் என்று அவர் கூறினார். கடந்த நான்கு ஆண்டுகளில் நவீனக் கட்டமைப்புகள் வெகு வேகமாக உருவாகி வருகின்றன என்றும் பிரதமர் குறிப்பிட்டார். தொலைதூரப் பகுதிகளில் விமான நிலையங்கள், வடகிழக்கின் பகுதிகளில் ரயில்போக்குவரத்து, ஊரகச் சாலைகள், மற்றும் நெடுஞ்சாலைகள் மத்திய அரசின் அடையாளங்களில் ஒரு பகுதியாக மாறியிருக்கின்றன என்று அவர் தெரிவித்தார். கங்கை தூய்மைத் திட்டத்திற்கு இதுவரை ரூ.23,000 கோடி ஒப்புதல் வழங்கப்பட்டுள்ளதாக பிரதமர் கூறினார். கங்கை நதியின் கரையோரங்களில் உள்ள ஏறத்தாழ எல்லா கிராமங்களும் திறந்தவெளிக் கழிப்பிடங்கள் இல்லாதவையாக தற்போது மாறியிருக்கின்றன என்று அவர் தெரிவித்தார். கங்கையைத் தூய்மைப்படுத்துவது என்ற மத்திய அரசின் உறுதிப்பாட்டின் ஒரு பகுதியாக இந்தத் திட்டங்கள் உள்ளன என்று அவர் கூறினார். வி.கீ./எஸ்.எம்.பி./கீ
அன்னை காத்யாயனியின் ஆசீர்வாதத்தைப் பிரதமர் கோரியுள்ளார்

நவராத்திரியின்போது அன்னை காத்யாயனியின் பக்தர்கள் அனைவருக்கும் அவரின் ஆசீர்வாதத்தைப் பிரதமர் திரு நரேந்திர மோடி கோரியுள்ளார் அனைவரும் புதிய தன்னம்பிக்கையுடன் மனவுறுதியுடனும் ஆசீர்வதிக்கப்படட்டும் என்றும் அவர் விருப்பம் தெரிவித்துள்ளார். அன்னைக்கான பிரார்த்தனை பாடலை(ஸ்துதியை)யும் அவர் பகிர்ந்துள்ளார். ட்விட்டர் செயதியில் பிரதமர் கூறியிருப்பதாவது: "சந்திரஹசோஜ்வல்கரா ஷர்துல்வர்வாஹனா. காத்யாயனீ ஷுபதா தேவி தேமோங்கதினி॥ அன்னை துர்காவின் காத்யாயனி வடிவம் மிகவும் அற்புதமானது, இயற்கைக்கு அப்பாற்பட்டது. இன்று இவரை வழிபடுவதன் மூலம் அனைவரும் புதிய தன்னம்பிக்கையுடன் மனவுறுதியுடனும் ஆசீர்வதிக்கப்படட்டும், இதுவே விருப்பம்."
ரியோவில் நடைபெற்றுவரும் பாராலிம்பிக்கில் பதக்கம் வென்றவர்களுக்கு பிரதமர் வாழ்த்து

ரியோவில் நடைபெற்றுவரும் 2016ம் ஆண்டுக்கான பாராலிம்பிக் போட்டிகளில் தங்கப்பதக்கம் வென்ற மாரியப்பன் தங்கவேலு, வெண்கலப்பதக்கம் வென்ற வருண் சிங் பதி ஆகியோருக்கு பிரதமர் நரேந்திர மோடி வாழ்த்து தெரிவித்துள்ளார். மாரியப்பன், வருண் சிங் ஆகிய இருவருமே ஆண்களுக்கான உயரம் தாண்டுதல் போட்டியில், பதக்கம் வென்றுள்ளனர். இதுதொடர்பாக பிரதமர் வெளியிட்டுள்ள செய்தியில், “இந்தியா பெருமையடைகிறது! ரியோ 2016 பாராலிம்பிக்கில் தங்கப்பதக்கம் வென்றதற்காக மாரியப்பன் தங்கவேலுவுக்கும், வெண்கலப் பதக்கம் வென்றதற்காக வருண் சிங் பதி-க்கும் என் வாழ்த்துகள்,” என்று தெரிவித்துள்ளார்
இந்தியா- ருவாண்டா இடையே விமான சேவை ஒப்பந்தம் மேற்கொள்வதற்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா – ருவாண்டா இடையே விமான சேவைகள் ஒப்பந்தத்தை மேற்கொள்ள ஒப்புதல் அளிக்கப்பட்டது. இந்த ஒப்பந்தத்தின் மூலம், இந்தியா-ருவாண்டா இடையே வர்த்தகம், முதலீடு, சுற்றுலா, கலாச்சார மாற்றம் ஆகியவற்றை பெருமளவில் அதிகரிக்க வாய்ப்பு ஏற்படும். மேலும், விமானப் போக்குவரத்து துறையிலும் வளர்ச்சி ஏற்படும். இரு நாடுகளின் விமான நிறுவனங்களுக்கும் வர்த்தக வாய்ப்புகளை ஏற்படுத்துவதோடு, வலுவான மற்றும் தடையில்லாத இணைப்பை ஏற்படுத்துவதற்கான சூழ்நிலையை ஏற்படுத்தும். மேலும், பாதுகாப்பையும் உறுதிப்படுத்தும்.
கல்வி மறுமலர்ச்சியில் தலைமைப்பண்பு மாநாட்டில் பிரதமர் உரை

புது தில்லியில் இன்று (செப்டம்பர் 29) நடைபெற்ற “கல்வி மறுமலர்ச்சியில் தலைமைப் பண்பு” என்ற தலைப்பிலான மாநாட்டில் பிரதம மந்திரி திரு. நரேந்திர மோடி சிறப்புரை நிகழ்த்தினார். நிகழ்ச்சியில் அவர் பேசுகையில், “மறுமலர்ச்சி அல்லது புத்துயிராக்கம் என்று யாராவது நினைத்தால் அப்போது முதலில் தோன்றுவது சுவாமி விவேகானந்தர்தான். காரணம், அவர்தான் இந்தியாவின் சிந்தனை வலிமையை உலகுக்கே எடுத்துக் காட்டினார். கல்வியின் முக்கியக் கூறுகளான தற்சார்பு, நற்பண்புகளை வளர்த்தல், மானுட விழுமியங்கள் ஆகியவற்றை சுவாமி விவேகானந்தர் வலியுறுத்தினார். அதைப் போல் இன்றைக்கு புதுமையாக்கம் கல்வியின் இன்னொரு கூறு ஆகும்” என்றார். வேதங்களை மேற்கோள் காட்டிய பிரதமர் திரு. மோடி, அறிவாற்றல் இல்லாமல் நமது சமுதாயம், நமது நாடு, நமது வாழ்வு இல்லை என்றார். “பண்டைக்காலத்தில் இந்தியாவின் சிறந்த கல்விக் கூடங்களாக பல்கலைக்கழகங்களாகத் திகழ்ந்த தச்சசீலம், நாலந்தா, விக்கிரமசீலா ஆகியவை அறிவாற்றலுடன் புதுமையாக்கத்துக்கும் முக்கியத்துவம் அளித்து வந்ததைக் குறிப்பிட்ட பிரதமர், கல்வியின் சிறப்பு குறித்து பாபா சாஹேப் பீமாராவ் அம்பேத்கர், தீனதயாள் உபாத்யாயா, டாக்டர் ராம் மனோகர் லோகியா ஆகியோர் கூறிய கருத்துகளை எடுத்துரைத்தார். “இன்றைக்கு எந்த நபரும் எந்த நாடும் தனிமையில் இருக்க முடியாது. உலகக் குடிமகன், உலகக் கிராமம் ஆகியவை குறித்து சிந்திக்க வேண்டியது மிக முக்கியமானது” என்று கூறினார். “நாம் எதிர்நோக்கும் சவால்களுக்குத் தீர்வு காணும் வகையில் பல்கலைக்கழகங்களும் கல்லூரிகளும் தூண்டுகோலாக அமைய வேண்டும். புதுமையாக்கத்துக்கும் கருத்துருவாக்கங்களுக்கும் உதவும் வகையில் கல்வி நிறுவனங்களுக்குள் நாம் இணைப்பை ஏற்படுத்த வேண்டும்” என்று கேட்டுக் கொண்டார். மாணவர்கள் தாங்கள் வகுப்பறைகளில் கற்றவற்றை நாட்டின் தேவைகள், விருப்பங்களைப் பூர்த்தி செய்வதற்குப் பயன்படுத்த வேண்டும். குழந்தைகள் புதுமையாக்கம் செய்வதைத் தூண்டுவதற்கான அடல் திறன் புதுப்பிப்பு மையங்கள் (Atal Tinkering Labs) அமைக்கப்பட்டுள்ளன” என்றார் பிரதமர். கல்விக்கான கட்டமைப்பை மேம்படுத்துவதற்காக கல்வியில் கட்டமைப்பு மற்றும் நடைமுறை புத்துயிராக்கம் (RISE – Revitalization of Infrastructure and Systems in Education) என்ற திட்டத்தை அவர் சுட்டிக் காட்டினார். அது தொடர்பாக உயர் கல்வித் துறை மேற்கொண்ட பல்வேறு நடவடிக்கைகளையும் அவர் சுட்டிக் காட்டினார். சமூகத்தில் நல்லாசிரியர்களைத் தயார் செய்வதன் முக்கியத்தைப் பிரதம மந்திரி வலியுறுத்தினார். அறிஞர்களும் மாணவர்களும் டிஜிட்டல் வழி எழுத்தறிவு (digital literacy) முறையைப் பரப்ப வேண்டும். அத்துடன் அரசின் பல்வேறு திட்டங்கள் குறித்து மக்களிடையே விழிப்புணர்வு ஏற்படுத்தவும் வேண்டும் என்றும் வலியுறுத்தினார். இந்தியாவின் “பிராண்ட் இந்தியா” என்ற கோட்பாட்டுக்கு இளைஞர்கள் உலகின் தனி அடையாளத்தைப் பெற்றுத் தந்துள்ளனர் என்று கூறிய பிரதமர், இளைஞர்களின் திறனுக்குத் தூண்டுகோலாக இருக்கும் தொடங்கிடு இந்தியா (Start Up India), நிமிர்ந்திடு இந்தியா (Stand Up India), திறன் இந்தியா (Skill India) ஆகிய திட்டங்களைச் சுட்டிக் காட்டினார்.
அரசியல் நிர்ணய சபையின் 75 ஆண்டுகளைக் குறிக்கும் வகையில் அதன் வரலாற்றுச் சிறப்புமிக்க முதலாவது அமர்வு நாளில் தலைசிறந்த அறிஞர்களுக்குப் பிரதமர் புகழாரம் சூட்டியுள்ளார்

அரசியல் நிர்ணய சபையின் 75 ஆண்டுகளைக் குறிக்கும் வகையில் அதன் வரலாற்றுச் சிறப்புமிக்க முதலாவது அமர்வு நாளில் தலைசிறந்த அறிஞர்களுக்குப் பிரதமர் திரு.நரேந்திர மோடி புகழாரம் சூட்டியுள்ளார். தொடர்ச்சியான டுவிட்டர் பதிவுகளில் பிரதமர் கூறியிருப்பதாவது; “இன்றைய தினம், 75 ஆண்டுகளுக்கு முன் நமது அரசியல் நிர்ணய சபை முதன்முறையாகக் கூடிய நாளாகும். இந்திய மக்களுக்கு மதிப்புமிக்க அரசியல் சட்டத்தை வழங்கும் நோக்கத்துடன் நாட்டின் பல்வேறு பகுதிகளிலிருந்து, பல்வேறு பின்னணிகளுடன், பல வகையான கொள்கைகளுடனும் கூட தலை சிறந்த அறிஞர்கள் ஒன்று கூடினார்கள். இந்த மாமனிதர்களுக்குப் புகழஞ்சலி. இந்த சபையின் மூத்த உறுப்பினராக இருந்த டாக்டர் சச்சிதானந்த சின்ஹா, அரசியல் நிர்ணய சபையின் முதலாவது அமர்வுக்குத் தலைமை தாங்கினார். இவர் ஆச்சாரிய கிருபளானியால் அறிமுகம் செய்யப்பட்டு தலைமையிடத்திற்கு அழைத்துச் செல்லப்பட்டார். 75 ஆண்டுகளுக்கு முன் நமது அரசியல் நிர்ணய சபை முதன்முறையாகக் கூடிய நாளான இன்றைய தினத்தில், இந்த மதிப்புமிகு கூட்ட நடவடிக்கைகள் பற்றியும், இதன் ஒரு பகுதியாக இருந்த தலைசிறந்த அறிஞர்கள் பற்றியும் கூடுதலாக அறிந்து கொள்ளுமாறு இளம் நண்பர்களை நான் வலியுறுத்துகிறேன். இதைச் செய்வதன் மூலம் அறிவுபூர்வமான அனுபவத்தை வளப்படுத்திக் கொள்ளலாம்.”
மத்தியப்பிரதேசத்தின் சில பகுதிகளில் கடுமையான மழை மற்றும் வெள்ளத்தால் பாதிக்கப்பட்டோருக்கு உதவ மாநில அரசுடன் மத்திய அரசு இணைந்து பணியாற்றி வருகிறது: பிரதமர்

மத்தியப் பிரதேசத்தின் சில பகுதிகளில் ஏற்பட்ட கடுமையான மழை மற்றும் வெள்ளத்தால் பாதிக்கப்பட்டோருக்கு உதவுவதற்கு மாநில அரசுடன், மத்திய அரசு இணைந்து பணியாற்றி வருவதாக பிரதமர் திரு நரேந்திர மோடி தெரிவித்துள்ளார். மாநில முதல்வர் திரு சிவராஜ் சிங் சவுகானுடன் பிரதமர் பேசி, அங்குள்ள நிலவரம் குறித்து ஆய்வு செய்தார். “மத்தியப் பிரதேசத்தின் சில பகுதிகளில் ஏற்பட்ட கடுமையான மழை மற்றும் வெள்ளத்தால் பாதிக்கப்பட்டோருக்கு உதவுவதற்காக, மத்திய அரசு, மாநில அரசுடன் இணைந்து பணியாற்றி வருகிறது.‌ முதல்வர் திரு சிவராஜ் சிங் சவுகானுடன் பேசி, நிலவரம் தொடர்பாகக் கேட்டறிந்தேன். அனைவரது பாதுகாப்பு மற்றும் ஆரோக்கியத்திற்காக நான் பிரார்த்தித்துக் கொள்கிறேன்”, என்று பிரதமர் வெளியிட்டுள்ள சுட்டுரைச் செய்தியில் கூறியுள்ளார்.
விநாயகர் சதுர்த்தி தினத்தில் நாட்டு மக்களுக்கு பிரதமர் வாழ்த்து

விநாயகர் சதுர்த்தி தினத்தில் நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து சுட்டுரையில் தகவல் தெரிவித்துள்ள பிரதமர் கூறியதாவது: "உங்கள் அனைவருக்கும் மகிழ்ச்சியான விநாயகர் சதுர்த்தி வாழ்த்துகள். இந்த புனிதமான தருணம் அனைவரின் வாழ்விலும் மகிழ்ச்சி, அமைதி, நல்ல அதிர்ஷ்டம் மற்றும் ஆரோக்கியத்தை கொண்டு வரட்டும். கணபதி பாபா மோர்யா!" என்று கூறியுள்ளார் —–
மிகப்பெரும் துறைமுக ஆணையங்கள் மசோதா-2016-ல் மாற்றங்களை மேற்கொள்ள மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், நாடாளுமன்றத்தில் நிலுவையில் உள்ள மிகப்பெரும் துறைமுக ஆணையங்கள் மசோதா-2016-ல் அதிகாரப்பூர்வ திருத்தங்களை சேர்ப்பதற்கு ஒப்புதல் அளிக்கப்பட்டது. துறைசார்ந்த நாடாளுமன்ற நிலைக் குழுவின் பரிந்துரைகள் அடிப்படையில் இந்தத் திருத்தங்கள் சேர்க்கப்படுகின்றன. இதன்படி, கீழ்க்கண்ட மாற்றங்கள் சேர்க்கப்படுகின்றன: துறைமுகங்களில் பணியாற்றும் ஊழியர்களிலிருந்து துறை ஆணைய வாரியத்தில் சேர்க்கப்படும் தொழிலாளர் பிரதிநிதிகளின் எண்ணிக்கை ஒன்றிலிருந்து இரண்டாக அதிகரிக்கப்படுகிறது. தொழிலாளர்களின் நலனுக்காக சேர்க்கப்படும் உறுப்பினரின் பதவிக்காலம் மூன்று ஆண்டுகளாக இருக்கும். தொடர்ந்து இரண்டு முறைக்கு மேல் பதவிவகிக்க முடியாது. ஓய்வுபெறும்போது, அதனுடன் வாரிய உறுப்பினர் பதவியும் முடிவுக்கு வரும். துறைமுக ஆணைய வாரியத்தில் உள்ள தன்னிச்சையான உறுப்பினர்களின் எண்ணிக்கை குறைந்தபட்சம் 2-ஆகவும், அதிகபட்சம் 4-ஆகவும் இருக்கும். மிகப்பெரும் துறைமுகங்கள் அறக்கட்டளை சட்டம். 1963-ன் கீழ், அறங்காவலர்கள் வாரியத்திலிருந்து எந்தவொரு ஓய்வூதியப் பலன்களையும் பெறும் ஒவ்வொரு நபரும், அதே தேதியிலிருந்து வாரியத்திடமிருந்தும் சமமான பலன்களைப் பெறுவார்கள். ஒவ்வொரு மிகப்பெரும் துறைமுகங்கள் வாரியமும், எந்தவொரு மேம்பாடு அல்லது கட்டமைப்பு உருவாக்கம் அல்லது துறைமுக எல்லைக்குள் உருவாக்கத் திட்டமிடுவது மற்றும் நிலவுடமை ஆகியவற்றுக்கு சிறப்பு செயல் திட்டங்களை (specific master plan) உருவாக்க உரிமை உண்டு. இந்த சிறப்பு செயல் திட்டங்கள், எந்தவொரு உள்ளாட்சி அல்லது மாநில அரசு ஒழுங்குமுறைகளுக்கும் கட்டுப்படாமல் தன்னிச்சையானதாக இருக்கும். இந்த சட்டம் செயல்பாட்டுக்கு வந்தவுடன், அரசு-தனியார் கூட்டுத் திட்டங்களில், சந்தை நிலவரத்துக்கு ஏற்ப கட்டணத்தை நிர்ணயிக்க நிலத்தைப் பயன்படுத்துவோருக்கு உரிமை உண்டு. இந்த சட்டத்தின் விதிகளின்படி, வாரியம் அல்லது வாரியத்தின் சார்பில் பெறப்படும் அனைத்து பணமும், பொது கணக்கு அல்லது துறைமுகங்களின் கணக்கில் வரவு வைக்க வேண்டும். துறைமுகங்களின் கணக்கு என்பது, இந்திய அரசின் நிதியமைச்சகம் வகுத்துள்ள வழிமுறைகளின்படி, ஏதாவது தேசியமயமாக்கப்பட்ட வங்கி அல்லது ஏதாவது பட்டியலிடப்பட்ட வங்கியில் அடிக்கடி வாரியத்தால் தொடங்கப்படும் கணக்கு ஆகும். குறைதீர் வாரியத்தின் (Adjudicatory Board) தலைமை அதிகாரி மற்றும் உறுப்பினர்களை, தேர்வுக் குழுவின் பரிந்துரைகள் அடிப்படையில் மத்திய அரசு நியமிக்கும். குறைதீர் வாரியத்தின் தலைமை அதிகாரி அல்லது எந்தவொரு உறுப்பினரையும், உரிய வழிமுறைகளைப் பின்பற்றி, நீக்கும் அதிகாரம் மத்திய அரசுக்கு உண்டு. விதிவிலக்குப் பிரிவு (saving clause) நீக்கிவைக்கப்படுகிறது. எனவே, பாம்பே துறைமுக அறக்கட்டளை சட்டம், 1879 மற்றும் கல்கத்தா துறைமுக அறக்கட்டளை சட்டம் 1890-ன் கீழ் சொத்துக்களை உள்ளாட்சி மதிப்பீடு செய்வதில் மும்பை மற்றும் கொல்கத்தா துறைமுகங்கள் ஏற்கனவே பெற்றுவரும் சலுகைகள் தொடரும்.
இந்தியா மற்றும் பஹ்ரைன் இடையே, சர்வதேச தீவிரவாதம், நாடு தாண்டிய குற்றம், போதைப் பொருள் கடத்தல், இதர ரசாயனப் பொருட்கள் கடத்தல் தொடர்பான ஒத்துழைப்பு குறித்து ஏற்பட்ட ஒப்பந்தத்துக்கு மத்திய அமைச்சரவை ஒப்புதல்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை இந்தியா மற்றும் பஹ்ரைன் இடையே, சர்வதேச தீவிரவாதம், தேசம் தாண்டிய குற்றம், போதைப் பொருள் கடத்தல், இதர ரசாயனப் பொருட்கள் கடத்தல் தொடர்பான ஒத்துழைப்பு குறித்து ஏற்பட்ட ஒப்பந்தத்துக்கு ஏற்பளித்தது. இந்த புரிந்துணர்வு ஒப்பந்தம், கையெழுத்தான ஒப்பந்தங்களை பரிமாறிக் கொள்ளும் நாள் முதல் அமலுக்கு வரும். இந்த ஒப்பந்தம் இரு நாடுகளுக்கிடையே, தீவிரவாதம், இதர குற்றங்கள், போதைப் பொருள் கடத்தல் போன்ற குற்றங்களை தடுப்பது, குற்றப் புலனாய்வு, வழக்கு தொடருவது போன்ற நடவடிக்கைகளில் ஒத்துழைப்பை அதிகரிக்க உதவும். இரு நாடுகளின் அதிகாரிகள் மற்றும் உளவுத்துறை மற்றும் காவல்துறை அதிகாரிகள் குற்றத் தடுப்பு நடவடிக்கைகளில் ஈடுபட இது உதவும்.
கர்நாடக மாநிலம் கலபுர்கியில் நேர்ந்த விபத்தில் உயிரிழந்தவர்களுக்கு பிரதமர் இரங்கல்

கர்நாடக மாநிலம் கலபுர்கியில் ஏற்பட்ட விபத்தில் உயிரிழந்தவர்களுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பிரதமர் அலுவலகம் வெளியிட்ட ட்விட்டர் பதிவில் கூறியிருப்பதாவது; "கர்நாடகாவின் கலபுர்கி மாவட்டத்தில் நடந்த விபத்தால் வேதனை அடைந்துள்ளேன். தங்கள் அன்புக்குரியவர்களை இழந்தவர்களின் சோகத்தில் நானும் பங்குகொள்கிறேன். காயமடைந்தவர்கள் விரைவில் குணமடைவார்கள் என்று நம்புகிறேன். உள்ளூர் நிர்வாகம் பாதிக்கப்பட்டவர்களுக்கு உதவி வருகிறது’’
மாநிலங்களவை எம்.பி திரு அபய் பரத்வாஜ் மறைவுக்கு பிரதமர் இரங்கல்

குஜராத் மாநிலங்களவை எம்.பி திரு அபய் பரத்வாஜ் மறைவுக்கு, பிரதமர் திரு நரேந்திர மோடி இரங்கல் தெரிவித்துள்ளார். டிவிட்டரில் அவர் விடுத்துள்ள செய்தியில், ‘‘குஜராத் மாநிலங்களவை எம்.பி திரு அபய் பரத்வாஜ், புகழ்பெற்ற வழக்கறிஞராகவும், சமூகத்திற்கு சேவை செய்வதில் முனைப்புடனும் திகழ்ந்தார். மிகச் சிறந்த ஞானம் கொண்டவரையும், தேசிய வளர்ச்சியில் ஆர்வமுள்ளவரையும் நாம் இழந்துள்ளது வருத்தம் அளிக்கிறது. அவரது குடும்பத்துக்கும், நண்பர்களுக்கும் இரங்கல்கள். ஓம் சாந்தி.’’ என குறிப்பிட்டுள்ளார். —
தேசிய சுகாதார இயக்கத்தின் முன்னேற்றம் மற்றும் தேசிய சுகாதார இயக்கத்தின் அதிகாரமிக்க திட்டக் குழு மற்றும் இயக்க வழிகாட்டுக் குழுவின் முடிவுகள் குறித்து மத்திய அமைச்சரவைக்கு எடுத்துரைக்கப்பட்டது

பிரதமர் திரு.நரேந்திர மோடி தலைமையில் இன்று கூடிய மத்திய அமைச்சரவையிடம், தேசிய சுகாதார இயக்கத்தின் (என்.எச்.எம்.) கீழான முன்னேற்றம் மற்றும் புதிய திட்டங்கள் குறித்தும் மற்றும் தேசிய சுகாதார இயக்கத்தின் அதிகாரமிக்க திட்டக் குழு மற்றும் இயக்க வழிகாட்டுக் குழுவின் முடிவுகள் குறித்து எடுத்துரைக்கப்பட்டது. சிறப்பம்சங்கள்: கடந்த ஐந்து ஆண்டுகளிலும் மற்றும் 2017-18-ம் ஆண்டிலும் தேசிய சுகாதார இயக்கம் எய்திய வெளிப்பாடுகள் : 2010-12-ல் 178 ஆக இருந்த மகப்பேறு இறப்பு விகிதம் (எம்.எம்.ஆர்.) 2014-16-ல் 2.7% குறைந்து 130 ஆக உள்ளது; 2011-ல் 44 ஆக சிசு இறப்பு விகிதம் (ஐ.எம்.ஆர்.), 2016-ல் 34 ஆக குறைந்துள்ளது. 2015 முதல் 2018 வரையில், ஆண்டுதோறும் சிசு இறப்பு விகிதத்தின் குறைவு 8.1% ஆகும்; 2011-ல் 55 ஆக 5 வயதுக்குள்ளானவர்களின் இறப்பு விகிதம் (யூ.5.எம்.ஆர்.), 2016-ல் 39 ஆக குறைந்துள்ளது. 2015-16-ம் ஆண்டில், 5 வயதுக்குள்ளானவர்களின் இறப்பு விகிதத்தின் குறைவு 9.3% ஆகும். 2011-ல் 2.3% ஆக இருந்த மொத்த கருவுறுதல் விகிதம், 2016-ல் 2.3% ஆக குறைந்துள்ளது. 2011-16 வரையிலான காலத்தில் மொத்த கருவுறுதல் விகிதத்தின் ஆண்டு கூட்டு விதிம் 1.7% ஆக உள்ளது; மற்றும் மேலும், கீழே குறிப்பிட்டுள்ளவை போன்று பல்வேறு நோய்கள் தொடர்பான உடல்நல குறியீடுகள் முன்னேற்றம் அடைந்துள்ளன: மலேரியாவை பொறுத்தவரை, 2011-ல் 1.10 ஆக இருந்த வருடாந்திட பாரசைட் சம்பவம், 2016-ல் 0.84 ஆக குறைந்துள்ளது. 2017-ல் மலேரியா சம்பவங்கள் 30% குறைந்துள்ளதுடன், மலேரியாவிலான இறப்பு 70% குறைந்துள்ளது.; 2013-ல் 1 லட்சம் மக்கள் தொகைக்கு 234 ஆக இருந்த காசநோய் சம்பவம் (டி.பி.), 2017-ல் 204 ஆக குறைந்துள்ளது. 2016-ல் ஒரு லட்சத்திற்கு 211 ஆக இருந்த காசநோய் சம்பவம், 2017-ல் 204-ஆக குறைந்துள்ளது. 2016-ல் ஒரு லட்சத்திற்கு 32 ஆக இருந்த காசநோயிலான இறப்பு 2017-ல் 21 ஆக குறைந்துள்ளது; தொழுநோய், ஒரு லட்சம் மக்கள் தொகைக்கு ஒன்றுக்கும் குறைவாக இருக்க வேண்டும் என்பதை தேச அளவில் எய்தப்பட்டுள்ளது. 2017, மார்ச் மாதத்தில், 554 ஆக இருந்த தொழுநோய் ஒழிப்பினை எய்திய மாவட்டங்கள், 2018-ல் 571 ஆக உயர்ந்துள்ளது. காலா அசார் சம்பவம், அனைத்து வட்டாரங்களிலும் 10000 மக்கள் தொகைக்கு 1 நோயாளி என்ற வகையில் குறைக்கப்பட்டுள்ளது. 10000 மக்கள் தொகைக்கு 1 நோயாளி என்ற வகையில் 2016-ல் 94 ஆக இருந்த நோயால் பாதிக்கப்பட்ட மாவட்டங்கள், 2017-ல் 72 ஆக குறைந்துள்ளது; மற்றும் புகையிலை பயன்பாட்டின் தாக்கத்தினை குறைப்பதற்காக மேற்கொள்ளப்பட்ட நடவடிக்கைகளின் காரணமாக, 2009-10-ல் 34.6% ஆக இருந்த புகையிலை பயன்பாட்டினால் ஏற்படும் நோய்களான, புற்றுநோய், சர்க்கரைநோய், பக்கவாதம் மற்றும் இருதய நோய் போன்ற மிகப்பெரிய 4 பரவுதலற்ற நோய்கள் (என்.சி.டீ.கள்) மற்றும் நீண்டகால நுரையீரல் நோய்கள், 6% சராசரி புள்ளிகள் குறைந்து, 2016-17-ல் 28.6 ஆக உள்ளது.
தமிழக முன்னாள் முதலமைச்சர் டாக்டர் மு.கருணாநிதி மறைவுக்கு மத்திய அமைச்சரவை இரங்கல்

பிரதமர் திரு. நரேந்திர மோடி தலைமையில் இன்று கூடிய மத்திய அமைச்சரவை, சென்னை காவேரி மருத்துவமனையில் ஏழாம் தேதி காலமான தமிழக முன்னாள் முதலமைச்சர் டாக்டர் மு. கருணாநிதியின் மறைவுக்கு இரங்கல் தெரிவித்தது. இரங்கல் தீர்மானம் நிறைவேற்றப்பட்டப் பின்னர் மத்திய அமைச்சரவை இரண்டு நிமிட நேரம் மவுன அஞ்சலி செலுத்தியது. அமைச்சரவையில் நிறைவேற்றப்பட்ட இரங்கல் தீர்மானம் வருமாறு: “சென்னை காவேரி மருத்துவமனையில் 7.8.2018- அன்று காலமான தமிழகத்தின் முன்னாள் முதலமைச்சர் டாக்டர் மு.கருணாநிதியின் மறைவுக்கு அமைச்சரவை ஆழ்ந்த இரங்கலைத் தெரிவித்துக் கொள்கிறது. அவரது மறைவால், கலைஞர் என்று அன்புடன் அழைக்கப்பட்ட மூத்த புகழ் பெற்ற தலைவரை நாடு இழந்து விட்டது. நாகப்பட்டினம் மாவட்டம் திருக்குவளைக் கிராமத்தில் அவர் 1924-ஆம் ஆண்டு ஜூன் மாதம் 3-ஆம் தேதி பிறந்தார். தமிழக அரசியல் களத்தில் தமது நீண்ட, நெடிய, அரசியல் மற்றும் பொது வாழ்க்கையில் அவர், பல்வேறு முக்கிய பொறுப்புகளை வகித்திருக்கிறார். 1957-ஆம் ஆண்டு நடந்த தேர்தலில் குளித்தலை தொகுதியில் வெற்றி பெற்று 33 வயதில் அவர் தமிழக சட்டப்பேரவையில் நுழைந்தார். 1967-ஆம் ஆண்டு தமிழக அரசின் அமைச்சரானார். பின்னர், 1969-ஆம் ஆண்டில் மாநிலத்தின் முதலமைச்சராக முதன் முதலாக பதவியேற்றார். தமிழ்நாட்டில் முதலமைச்சராக அவர் ஐந்து முறை பதவி வகித்துள்ளார். அரசியல் களத்தைத் தவிர, தமிழ்த்திரைப்பட உலகில் மிகவும் புகழ்பெற்ற கதை, திரைக்கதை, வசனகர்த்தாவாக அவர் திகழ்ந்தார். திரைப்பட ஊடகத்தை திராவிட இயக்கத்தின் கொள்கைகளைப் பரப்புவதற்கு அவர் பயன்படுத்தினார். டாக்டர்.மு.கருணாநிதி, எழுத்து மற்றும் பேச்சுத்திறனுக்கும் புகழ் பெற்றவராவார். கவிதைகள், திரைக்கதைகள், புதினங்கள், சுயசரிதை, மேடை நாடகங்கள், திரைப்பட உரையாடல் மற்றும் பாடல்கள் என பலவகைப்பட்ட படைப்புகள் மூலம் தமிழ் இலக்கியத்துக்கு அவர் மிகச் சிறந்த பங்களிப்பை வழங்கியுள்ளார். அவரது மறைவால், தமிழ்நாட்டு மக்கள் தங்களது மிகப்புகழ் பெற்ற தலைவரை இழந்துள்ளனர். அவரது பிரிவால் வாடும் குடும்பத்தினருக்கும், தமிழக மக்களுக்கும் மத்திய அரசு மற்றும் நாட்டின் சார்பில் மத்திய அமைச்சரவை தனது இதயபூர்வமான இரங்கலைத் தெரிவித்துக் கொள்கிறது”.
குஜராத் அரசில் அமைச்சர்களாக பொறுப்பேற்றுள்ளவர்களுக்கு பிரதமர் வாழ்த்து

குஜராத் அரசில் அமைச்சர்களாக பொறுப்பேற்றுள்ளவர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். இதுகுறித்து தமது டிவிட்டர் பக்கத்தில் பதிவிட்டுள்ள பிரதமர், "குஜராத் அரசில் அமைச்சர்களாக பொறுப்பேற்றுள்ள அனைத்து கட்சி சகாக்களுக்கும் வாழ்த்துகள். பொது சேவைக்காகவும் நமது கட்சியின் வளர்ச்சி கொள்கையை பரப்புவதற்காகவும் தங்களது வாழ்க்கையை அர்ப்பணித்துள்ள மிகச் சிறந்த செயல்வீரர்கள் இவர்கள் ஆவார்கள். நலமிகு எதிர்காலத்திற்காக மனமார்ந்த வாழ்த்துகள்," என்று கூறியுள்ளார். —–
இந்தியா மற்றும் மலாவி இடையே குற்றம் புரிந்தவர்களை அந்த திருப்பிஅனுப்புதல் குறித்த உடன்படிக்கை   ஒப்பந்தத்திற்கு மத்திய  அமைச்சரவை ஒப்புதல்

இந்தியா மற்றும் மலாவி இடையே குற்றம் புரிந்தவர்களை உரிய நாட்டுக்குத் திருப்பி அனுப்புதல் குறித்த ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஏற்பு அளித்துள்ளது. பயங்கரவாதிகள், பொருளாதாரக் குற்றவாளிகள் மற்றும் பிற குற்றச் செயல்களில் ஈடுபட்டவர்களை இந்தியாவில் இருந்து மலாவிக்கும் மலாவியில் இருந்து இந்தியாவிற்கும் திருப்பி அனுப்புவது குறித்த சட்டக் கட்டமைப்பை உருவாக்க இந்த ஒப்பந்தம் வழங்கும்.
குடியரசுத் தலைவர் திரு ராம்நாத் கோவிந்திற்கு பிரதமர் இரவு விருந்து அளித்தார்

குடியரசுத் தலைவர் திரு ராம்நாத் கோவிந்திற்கு பிரதமர் திரு நரேந்திர மோடி இன்று இரவு விருந்தளித்தார். இது பற்றி பிரதமர் தமது ட்விட்டர் பதிவில் கூறியதாவது: “குடியரசுத் தலைவர் திரு ராம்நாத் கோவிந்தை கௌரவிக்கும் வகையில் அவருக்கு இரவு விருந்தளித்தேன். திருமதி திரௌபதி முர்மு, திரு வெங்கையா நாயுடு, அமைச்சர்கள் உள்ளிட்ட முக்கிய பிரமுகர்களும் கலந்து கொண்டனர். அடிமட்ட அளவில் சாதனை புரிந்த ஏராளமானோர், பத்ம விருது பெற்றோர், பழங்குடி சமூகத்தின் தலைவர்கள் உள்ளிட்டோரும் விருந்தில் கலந்து கொண்டது மிகுந்த மகிழ்ச்சி அளிக்கிறது.” “குடியரசு தலைவர் திரு கோவிந்திற்கு மரியாதை செலுத்தும் வகையில் நடைபெற்ற இரவு விருந்து நிகழ்ச்சியிலிருந்து மேலும் சில காட்சிகள்.”
பிரபல பாடகர் திரு பூபிந்தர் சிங் மறைவுக்கு  பிரதமர் இரங்கல் தெரிவித்துள்ளார்

பிரபல பாடகர் திரு பூபிந்தர் சிங் மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். ட்விட்டரில் பிரதமர் கூறியிருப்பதாவது; “பல பத்து ஆண்டுகளாக நினைவில் நிற்கும் பாடல்களை வழங்கிய திரு பூபிந்தர் சிங் அவர்களின் மறைவால் வருத்தமடைந்துள்ளேன், அவரது வார்த்தைகள் ஏராளமான மக்களின் குரலாக ஒலித்துள்ளது. இந்த சோகமான தருணத்தில் எனது சிந்தனை அவரது குடும்பத்தாருடனும், ரசிகர்களுடனும் உள்ளது. ஓம் சாந்தி.”
டாக்டர் ராஜேந்திர  பிரசாத் பிறந்த தினம் – பிரதமர் மரியாதை

இந்தியாவின் முதலாவது குடியரசுத் தலைவர் டாக்டர் ராஜேந்திர பிரசாத் பிறந்த தினத்தை முன்னிட்டு பிரதமர் திரு நரேந்திர மோடி அவருக்கு மரியாதை அஞ்சலி செலுத்தினார். “டாக்டர் ராஜேந்திர பிரசாத் பிறந்த தினத்தை முன்னிட்டு அவருக்கு நான் தலை வணங்குகிறேன். மிகவும் நெருக்கடியான சமயத்தில் எழுச்சியூட்டும் வகையில் நம்மை வழிநடத்திய அவருக்கு நமது தேசம் கடமைப்பட்டுள்ளது” என்று பிரதமர் கூறியுள்ளார்.